Ubek jariah palaraij asa damam, Sidingin tampa di kapaloh
Dima kini nak?
Lah lewat pulo hari rayo
Sabanta lai lah nio tahun baru pulo
Pangana jauah diputiah mato
Maingek nak kanduang di tanah jawo
Ndak ado kaba ciek pun barito
Mandeh manunggu jo ati ibo
Apo lah lupo jo mandeh kanduang nak?
Ibo hati mandeh nak..
Kalau diliek dipandangi nak, Dicaliak umua nan tapakai
Badan Mandeh baransua tuo.
Nyampang tibo saruan Allah, Aja sampai angok malayang.
Ditanah sirah badan tabujua
kain kafan panyalimuik dingin, Batu nisan nan tandonyo
Apo harus jo takdir kematian tu manyilau mandeh nak?
Pulang juo lah nak..
Silau lah Mandeh walau sabanta..
Oh nak kanduang dirantau urang
Jikok rami galeh takambang
Galak gadang ati pun sanang
Tapi jan lupo sawah jo pimatang
Ndak elok dipaturuikkan ati gadang
Ingek kabun sarato ladang
Tampek mandeh bakureh mambantiang tulang
Ndak Mandeh harok ameh jo parmato doh nak
Nan mandeh taragak hanyo badan diri nak
Nan ka mambuek batin ko pueh katiko babimbiang tangan karipuik mandeh ko bakumpua basamo
Hanyo itu nak..
Hanyo itu..
Takalo maso dulunyo nak, Awal mulonyo insan kalahia
Mandeh di dalam pasawangan, Sakik nan indak tatahankan
Pakiak mamacah haniang malam
Lua ka Allah, Bagantuang indak kamano ka manggapai
Dek lamo lambek badayuang, Sapueh-pueh panangguangan sampailah juo di kualo.
Tali turun sauh dibuang, Kapa marapek di tapian balabuah surang pasisianyo
Sawajah kapado urang nantun nak, Mandi darah sakujua badan
Kaki malajang-lajang taganggam tangan nan duo
Bunyi pakiak sapanuah kampuang cando pandeka dapek lawan.
Ohh Nak..
Akhianyo lahia juo ka dunia
Bangga nan ndak dapek dikatokan
Bahagia nan bukan alang kapalang
Sakik jo padiah baganti sanang
Taingek carito lamo
Katiko anak malangkah ka rantau urang
Jo linangan aia mato mandeh lapeh
Tangih nan capek basuruakkan
Do'a nan tiok hari basimpuahkan
Hanyo itu nan mandeh kana nak
Bukan harok dek baleh jaso nak
Karano itu kewajiban mandeh
Tapi baa dek mandeh sabuik sadonyo nak?
Karano hanyo itu untuak kini ko nan bisa marintang rusuah
Mailangkan ibo hati
Mandaru kapa tabang dilangik nak
Manapi kapa lauik dipantai
Lah lalu lalang pulo Oto dari jauah
Balinang aia mato Mandeh mamandangnyo
Baharok kok lain nan datang
Kironyo indak juo doh nak, Hanyo angan-angan pamenan kapalo, Rindu nan alun ado ubeknyo.
source: kamuspadang
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn taq_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn min_Latn fra_Latn